钦定古今图书集成/明伦汇编/闺媛典/第025卷 > 汪之广妻常氏
## 钦定古今图书集成/明伦汇编/闺媛典/第025卷 > 汪之广妻常氏

按《砀山县志》：“常氏，太学生汪之广妻，廪生汪止善之
母。负性温恭，存心慈惠，嫔汪，竭力持家，孝事舅姑，虽
遇疾病，犹必躬侍菽水。及析爨，不改其素。值岁大饥，
体翁姑意，罄簪珥代夫弟之海、之盈、之濬毕婚。之海
与妻俱夭，遗子性善甫四岁，氏抚养成立，人嫌其孤，
莫肯女焉。氏恳其妹女为之妇，事夫无戾无亢，夜勤”
纺缉，伴夫读书。后为诸生，有名氏，止生一子，辄劝夫
多娶，以广宗祀。其御妾有道，妒忌不作，实有《樛木风》。
视妾所生子，与己所生均等，无稍偏颇。乳哺怀抱，疾
病顾复，曲致其爱，真以贤妇而兼慈母。子止善廪冠
邑庠，皆氏和熊画荻之功也